text: Borgmester: Open Air er vigtig for Varde
  17 juli 2016 kl. 17.15
  Erik Buhl (V) glæder sig over, Varde Open Air har fået en håndsrækning fra det lokale erhvervsliv.
  Vardes Venstre-borgmester Erik Buhl glæder sig over at høre, at erhvervslivet har stillet 650.000 kroner som underskudsgaranti for festivalen, der har økonomiske problemer på grund af et faldende billetsalg. Varde Open Air betyder nemlig meget for Varde, mener borgmesteren.
  - Det er meget vigtigt for Varde, at vi har Open Air, og jeg kan kun kraftigt opfordre til, at folk får købt de billetter, for det er det, det drejer sig om, siger Erik Buhl (V) til TV SYD.
   Varde Open Air har tidligere henvendt sig til kommunen for at høre, om de kunne stille festivalen en underskudsgaranti, men kommunens svar var nej.
  - Vi har ikke haft mulighed for at kunne gå ind og lægge skatteyderkroner i det her tilfælde, synes vi ikke, og det har der været et enigt byråd, der står bag, fortæller borgmesteren, der derfor glæder sig over de lokales opbakning.
  - Jeg glæder mig over, der endelig er kommet opbakning ud fra byen af. Det synes jeg, det er, hvad der skal til.
  
  